C 125/464
FI
Euroopan unionin virallinen lehti
5.4.2023
Torstai 15. syyskuuta 2022
B. ottaa huomioon, että – kuten SEU 49 artiklasta, jossa määrätään jokaisella Euroopan valtiolla olevasta mahdollisuudesta hakea unionin jäsenyyttä, ilmenee – unioni muodostuu valtioista, jotka ovat vapaasti ja vapaaehtoisesti sitoutuneet SEU 2 artiklassa tarkoitettuihin yhteisiin arvoihin, jotka kunnioittavat näitä arvoja ja jotka sitoutuvat edistämään niitä, ja EU: n oikeus perustuu siten siihen perustavanlaatuiseen lähtökohtaan, jonka mukaan kukin jäsenvaltio jakaa kaikkien muiden jäsenvaltioiden kanssa – ja tunnustaa sen, että nuo muut jäsenvaltiot jakavat sen kanssa – mainitut arvot (5);
C. ottaa huomioon, että tämä lähtökohta merkitsee sitä – ja perustelee sen – että jäsenvaltioiden välillä vallitsee keskinäinen luottamus siihen, että kyseiset arvot tunnustetaan ja että siis ne täytäntöön panevaa EU:n oikeutta noudatetaan (6);
D. toteaa kaikkien perussopimuksista johtuvien jäsenvaltiolle kuuluvien oikeuksien toteutumisen edellyttävän, että jäsenvaltio noudattaa SEU 2 artiklan arvoja; toteaa, että loukatessaan mitä tahansa EU:n perusarvoja jäsenvaltion hallitus loukkaa samalla kansalaisten henkilökohtaista vapautta, poliittisia ja sosiaalisia oikeuksia, vaurautta ja hyvinvointia; toteaa, että Unkari on itse hyväksynyt SEU 2 artiklassa vahvistetut arvot;
E. toteaa, että SEU 4 artiklan 3 kohdassa vahvistettu vilpittömän yhteistyön periaate velvoittaa unionin ja jäsenvaltiot kunnioittamaan ja avustamaan toisiaan, kun ne täyttävät perussopimuksista johtuvia tehtäviä, ja se velvoittaa jäsenvaltiot toteuttamaan kaikki yleiset tai erityiset toimenpiteet, joilla voidaan varmistaa perussopimuksista tai unionin toimielinten säädöksistä johtuvien velvoitteiden täyttäminen;
F. toteaa, että SEU 2 artiklassa vahvistettu oikeusvaltiota koskeva arvo konkretisoituu mainitun sopimuksen 19 artiklassa, jossa kansallisten tuomioistuinten ja unionin tuomioistuimen tehtäväksi annetaan EU:n oikeuden täyden soveltamisen takaaminen kaikissa jäsenvaltioissa sekä yksityishenkilöiden EU:n oikeuteen perustuvien oikeuksien suojaaminen (7);
G. toteaa, että mikä tahansa selvä vaara, että jäsenvaltio loukkaa vakavasti SEU 2 artiklassa tarkoitettuja arvoja, ei koske ainoastaan sitä jäsenvaltiota, jossa vaara toteutuu, vaan vaikuttaa myös muihin jäsenvaltioihin, niiden keskinäiseen luottamukseen sekä unionin ja sen kansalaisten EU:n oikeuden mukaisten perusoikeuksien perimmäiseen luonteeseen;
H. toteaa, että SEU 7 artiklan soveltamisala ei rajoitu jäsenvaltiolle perussopimusten mukaan kuuluviin velvollisuuksiin kuten on Euroopan unionin toiminnasta tehdyn sopimuksen (SEUT) 258 artiklassa ja että unioni voi arvioida, onko olemassa selvä vaara, että yhteisiä arvoja loukataan vakavasti, jäsenvaltioiden toimivaltaan kuuluvilla aloilla;
I. toteaa, että vuosienkaan jälkeen Unkarin tilanteeseen ei ole puututtu riittävästi vaan huolenaiheita on yhä monia ja että tällä välin esiin on noussut monia uusia kysymyksiä, mikä vaikuttaa kielteisesti unionin imagoon ja sen vaikuttavuuteen ja uskottavuuteen perusoikeuksien, ihmisoikeuksien ja demokratian maailmanlaajuisena puolustajana ja tuo korostetusti esiin tarpeen käsitellä näitä kysymyksiä unionin yhteisen toiminnan kautta;
J. toteaa, että parlamentin kansalaisvapauksien sekä oikeus- ja sisäasioiden valiokunnan tilapäisen valtuuskunnan vierailtua Budapestissa, Unkarissa, 29. syyskuuta–1. lokakuuta 2021 valtaosa valtuuskunnan jäsenistä on edelleen erittäin huolissaan maan demokratian, oikeusvaltion ja perusoikeuksien tilanteesta; toteaa valtuuskunnan tulleen siihen tulokseen, että tilanne ei ole parantunut vaan se on pikemminkin huonontunut sitten vuoden 2018;
K. huomauttaa, että Unkarin hallitus sivuuttaa unionin tuomioistuimen oikeuskäytännössä vahvistetun EU:n oikeuden ensisijaisuuden periaatteen mutta turvautuu kuitenkin unionin tuomioistuimeen halutessaan nostaa kanteita voimassa olevien EU:n säädösten johdosta;
L. ottaa huomioon, että Unkarin parlamentti hyväksyi 19. heinäkuuta 2022 päätöslauselman, jossa vaadittiin, että Euroopan parlamentin toimivaltaa rajoitetaan ja että Euroopan parlamentin jäsenet nimitetään vaaleilla valitsemisen sijaan;
(5) (6) (7)
Tuomio 24.6.2019, Euroopan komissio v. Puolan tasavalta, C-619/18, ECLI:EU:C:2019:531, 42 kohta.
Unionin tuomioistuimen lausunto, 18.12.2014, SEUT 218 artiklan 11 kohdan nojalla annettu lausunto, 2/13, ECLI: EU: C: 2014: 2454, 168 kohta.
Unionin tuomioistuimen tuomio 27.2.2018, Associação Sindical dos Juízes Portugueses v.
Tribunal de Contas, C-64/16, EU:C:2018:117, 32 kohta.